|  |
| --- |
| № исх: 16-10/4428 дз от: 11.12.2023  № вх.4833-1//16-10/4428дз/ДС-361 от: 12.12.2023 |

**Қазақстан Республикасы**

**Парламенті Мәжілісінің депутаттарына**

*(тізім бойынша)*

*2023 жылғы 27 қыркүйектегі*

*№ДС-361 хатқа*

**Құрметті депутаттар!**

Көпбалалы отбасылардың және марапатталған аналардың мәртебесіне қатысты депутаттық сауалдарыңызды қарап, келесіні хабарлаймыз.

Бүгінде елімізде ана мен баланы қолдаудың біртұтас жүйесі құрылған. Атап айтқанда:

1. Бала туып, бала бағып отырған аналарға отбасының табысына қарамастан 5 түрлі жәрдемақы беру қарастырылған:
2. жұмыс істейтін аналарға, егер олар Міндетті әлеуметтік сақтандыру жүйесінің қатысушысы болса, жүктілікке және босануға байланысты әлеуметтік төлем төленеді;
3. бала тууға байланысты бір реттік мемлекеттік жәрдемақы беріледі   
   *(1-3 баланың тууына бір реттік төлем 38 АЕК – 121100 теңге, 4 және одан да көп балаға 63 АЕК – 217350 теңге)*;
4. бала бір жарым жасқа толғанға дейін оның күтіміне ай сайын жәрдемақы беріледі:

- жұмыс істемейтін әйелдерге республикалық бюджеттен жәрдемақы беріледі *(бірінші балаға – 5,76 АЕК (19872 теңге), 2-ші балаға – 6,81 АЕК   
(23495 теңге), 3-ші балаға – 7,85 АЕК (27083 теңге), 4 және одан да көп балаға – 8,90 АЕК (30705 теңге)*;

- жұмыс істейтін әйелдерге, егер олар Міндетті әлеуметтік сақтандыру жүйесіне қатысушы болса, бала күтіміне берілетін әлеуметтік төлем соңғы екі жылдағы орташа айлық табысының 40 пайызы көлемінде төленеді.

1. баласы бір жарым жасқа толғанға дейін анасы оның күтіміне байланысты кірісінен айырылған жағдайда әлеуметтік төлем алушылардың пайдасына қосымша белгіленген міндетті зейнетақы жарналары бюджет қаражаты есебінен субсидияланады;
2. мүгедектігі бар баланы тәрбиелеп отырғаны үшін жәрдемақы беріледі *(56794 теңге).*

II. Кәмелетке толмаған төрт және одан да көп баласы бар аналарға жәрдемақы бала санына сәйкес сараланып төленеді *(4 баласы бар отбасылар үшін жәрдемақы мөлшері 16,03 АЕК – 55304 теңге, 5 баласы бар отбасылар үшін 20,04 АЕК – 69138 теңге, 6 баласы бар отбасылар үшін 24,05 АЕК – 82973 теңге, 7 баласы бар отбасылар үшін 28,06 АЕК – 96807 теңге,  
8 және одан да көп балалардан – әр балаға 4 АЕК).*

III. Алты және одан да көп баланы дүниеге әкелген аналар «Алтын алқа» және «Күміс алқа» белгілерімен марапатталады. Оларға ай сайын 7,4 АЕК *(25530 теңге)* және 6,4 АЕК *(22080 теңге)* көлемінде мемлекеттік жәрдемақы төленеді.

Яғни, барлық санаттағы аналар, соның ішінде көпбалалы отбасылар мен марапатталған аналар мемлекет тарапынан берілетін жәрдемақымен толық қамтылған, бұл мақсатқа биыл 1,2 триллион теңге бөлінді *(республикалық бюджеттен мемлекеттік жәрдемақылардың 5 түрін және мемлекеттік әлеуметтік сақтандыру қорынан әлеуметтік төлемнің 2 түрін төлеуге).*

Ана мен баланы әлеуметтік жағынан қорғау жүйесі халықаралық стандарттар мен ұлттық ерекшеліктерді ескере отырып қабылданған.Сондықтан, қолданыстағы жүйені және оның критерийлерін өзгеріссіз қалдыру қажет деп пайымдаймыз.

***Анықтама****: ТМД елдерінің тәжірибесіне сәйкес көп балалы аналар баланы дүниеге әкелген және белгілі жасқа дейін тәрбиелегеннен кейін ғана марапатталады.* *Мысалы, Қырғыз Республикасында «Баатыр Эне» орденімен жеті және одан да көп баласы бар және балаларын толыққанды тәрбиелеп отырған, жетінші баласы жеті жасқа толған және қалған балалары тірі аналар марапатталады. Ресейде «Ата-ана даңқы» ордені жетінші баласы үш жасқа толған және алты үлкен баласы тірі көп балалы отбасылар, Беларусь Республикасында бесінші баласы бір жасқа толған және төрт үлкен баласы тірі көп балалы отбасыларға беріледі.*

*Марапатталған аналарға жылына 4% мөлшерлемемен жеңілдетілген авто-несие беру, еліміздің барлық қалаларында қоғамдық көлікте тегін жүруге мүмкіндік беруге және салықтардан босатуға қатысты*

Отандық автомобильдерді сатып алушыларды жылдық үстеме ақысы 4%-дан аспайтын несиемен қаржыландыру шарттары барлық санаттағы азаматтарға, соның ішінде марапатталған аналарға да қатысты.

«Автомобиль көлігі туралы»Заңға сәйкес «Алтын алқа», «Күміс алқа» белгілерімен марапатталған, «Батыр ана» атағына ие болған, I, II дәрежелі «Ана даңқы» орденінің иегері атанған көпбалалы аналардың қала (ауыл) ішінде және қала маңына қатынайтын қоғамдық көліктерде тегін жүруге құқығы бар.

Заңнамаға сәйкес, көп балалы аналардың қоғамдық көлікте жеңілдікпен жүруі мәселесін әкімдіктер жергілікті бюджет мүмкіндіктерін ескере отырып реттейді. Қазіргі таңда көп балалы аналардың қала ішінде қоғамдық көлікпен тегін жүру мүмкіндігі Алматы, Астана, Шымкент қалаларында, Абай, Ақтөбе, Маңғыстау, Павлодар *(Павлодар қаласында тегін, Ақсу және Екібастұз қалаларында 50% жеңілдікпен)*, Ұлытау *(Жезқазған және Сәтпаев қалаларында)*, Ақмола *(Ақкөл, Бұланды, Ерейментау, Сандықтау, Аршалы, Целиноград аудандарында, Көкшетау және Қосшы қалаларында)* және Солтүстік Қазақстан облыстарында қарастырылған.

Сонымен қатар, марапатталған аналарға әлеуметтік маңызы бар бағыттар бойынша темір жол және әуе тасымалы көліктерімен жүру құнының 50% мөлшерінде жеңілдіктер белгіленген.

Қазақстан Республикасы «Салық» кодексіне сәйкес, «Батыр ана» атағына ие болған, «Алтын алқа», «Күміс алқа» белгілерімен марапатталған аналар бір автокөлікке қатысты көлік салығынан босатылады.

Жалпы айтқанда, қолданыстағы заңнамалық актілерде көп балалы аналарды әлеуметтік қолдауға бағытталған бірқатар шаралар қарастырылған.

*Марапатталған аналарға айына бір күн бүкіл отбасымен мұражайларға, мәдени және демалыс саябақтарына, хайуанаттар бақтарына, көрмелерге тегін баруды қамтамасыз етуге қатысты*

Бүгінде Мәдениет және ақпарат министрлігінің қарамағындағы музейлер мен музей-қорықтарға барлық санаттағы азаматтар әр айдың үшінші жексенбісінде, оқушылар каникул кезінде тегін кіре алады.

Сондай-ақ, барлық санаттағы азаматтар театрларға Дүниежүзілік театр күні, Балаларды қорғау күні, Білім күні және Тәуелсіздік күні тегін кіре алады. Бұдан бөлек, әлеуметтік осал топтағы отбасының балаларына, өнер мектептері мен мектеп-интернат оқушыларына, балалар үйінде тәрбиеленушілерге, мүмкіндігі шектеулі баласы бар отбасыларға және ерекше қажеттіліктері бар балаларға тегін экскурсия жүргізіледі.

Сонымен қатар, жергілікті атқарушы органдар басқа да жекелеген санаттағы азаматтарға, оның ішінде көп балалы аналарға арнап ата-ана беделін арттыруға бағытталған әртүрлі іс-шаралар ұйымдастырады.

Жалпы, балалы отбасыларды және көпбалалы аналарды қолдау мәселесіне қатысты жұмыс ұдайы жалғаса береді және уәкілетті орган мен Үкіметтің тұрақты бақылауында болады.

**Қазақстан Республикасының**

**Премьер-Министрі Ә. Смайылов**

**Парламент Мәжілісінің Депутаттарының тізімі**

**«Қазақстан Халық партиясы» фракциясының мүшелері**

Г. Танашева

М. Магеррамов

И. Смирнова

Қ. Сейітжан

И. Сұңқар

**«AMANAT» партиясы фракциясының мүшесі Ж.Сулейменова**

Д. Исабеков

**«Respubliсa» партиясы** фракциясының мүшесі

Н. Тау

**«Жалпыұлттық социал-демократиялық партиясы» фракциясының мүшесі**

А. Сағандықова

**«Ауыл» партиясы фракциясының мүшесі**

Т. Серіков